Λιγκουίνι με μελάνι σουπιάς
Λιγκουίνι με μελάνι σουπιάς, συνταγή που συναντάμε σε πολλές παραθαλάσσιες περιοχές της Ιταλίας και κυρίως στη Σικελία.
500 γρ. λιγκουίνι ή άλλα μακρόσχημα ζυμαρικά της αρεσκείας μας, 1 κιλό σουπιές, φρέσκες ή κατεψυγμένες, 2 κουτ. σούπας μελάνι σουπιάς (αν δεν έχουν οι σουπιές που θα αγοράσουμε), υγρό ή σε σκόνη (βρίσκουμε σε ενημερωμένα παντοπωλεία και deli, σε σκόνη ή σε υγρό), 400 ml σπιτικός ζωμός ψαριού, 1 μεγάλο ξερό κρεμμύδι, σε ψιλά καρέ, 1 - 2 μικρές αποξηραμένες πιπεριές τσίλι, θρυμματισμένες ή 1/2 κουτ. γλυκού μπούκοβο καυτερό (ή όσο καυτερό μας αρέσει), 2-3 σκελίδες σκόρδου, ψιλοκομμένες, 500 γρ. ολόκληρα ντοματάκια κονσέρβας, ψιλοκομμένα στον πολυκόφτη, 150 ml λευκό, ξηρό κρασί, τα φύλλα από 1/2 μάτσο μαϊντανό, ψιλοκομμένα, 90 ml ελαιόλαδο, αλάτι, πιπέρι φρεσκοτριμμένο
Ψιλοκόβουμε τα πλοκάμια και τα κεφάλια από τις σουπιές και τα αφήνουμε σε ένα μπολ. Κόβουμε το σώμα των σουπιών σε λεπτά μπαστουνάκια και τα βάζουμε σε ένα άλλο μπολ.Σε μια μικρή κατσαρόλα ρίχνουμε τα πλοκάμια και τα κεφάλια από τις σουπιές, το μελάνι και το ζωμό και βράζουμε σε δυνατή φωτιά για περίπου 40 λεπτά, μέχρι να εξατμιστεί μεγάλο μέρος των υγρών και να μείνει η μισή ποσότητα. Σουρώνουμε σε ένα μπολ και κρατάμε το ζωμό στην άκρη.Σε μια φαρδιά κατσαρόλα ζεσταίνουμε το μισό λάδι σε μέτρια φωτιά και σοτάρουμε το κρεμμύδι με το σκόρδο και τις πιπεριές τσίλι για περίπου 2 - 3 λεπτά, μέχρι να μαλακώσουν ελαφρώς.Ρίχνουμε το κρασί και αφήνουμε 2 - 3 λεπτά να εξατμιστεί το αλκοόλ. Προσθέτουμε την ντομάτα, το ζωμό που κρατήσαμε στην άκρη και αλατοπίπερο. Ανακατεύουμε και βράζουμε για περίπου 15 λεπτά, μέχρι να δέσει ελαφρώς η σάλτσα.Παράλληλα, σε μια βαθιά κατσαρόλα με άφθονο αλατισμένο νερό που κοχλάζει βράζουμε τα ζυμαρικά σύμφωνα με τις οδηγίες της συσκευασίας. Τα στραγγίζουμε και τα αδειάζουμε ζεστά στην κατσαρόλα με τη σάλτσα.Σε ένα τηγάνι ζεσταίνουμε το υπόλοιπο ελαιόλαδο σε δυνατή φωτιά και σοτάρουμε τις σουπιές για περίπου 1 λεπτό ή μέχρι να μαλακώσουν όσο μας αρέσουν.Τις αδειάζουμε στην κατσαρόλα με τα ζυμαρικά και σκορπίζουμε το μαϊντανό. Ανακατεύουμε καλά, πασπαλίζουμε με λίγο φρεσκοτριμμένο πιπέρι και σερβίρουμε.
Ζυμαρικά,Σουπιές